b'\n_START_ARTICLE_\nKulglainelamp\n_START_PARAGRAPH_\nKulglainelamp on elektrovaakumseadis, mida kasutatakse peamiselt elektriv\xc3\xb5nkumise v\xc3\xb5imendamiseks  mikrolainete sagedustel (0,3\xe2\x80\x93100\xc2\xa0GHz). Kulglainelambi t\xc3\xb6\xc3\xb6 p\xc3\xb5hineb elektronide voo ja samas suunas kulgeva elektromagnetlaine vastastikusel m\xc3\xb5jul, kusjuures elektromagnetv\xc3\xa4lja energia suureneb selles v\xc3\xa4ljas pidurduvate elektronide kineetilise energia arvel._NEWLINE_Kulglainelampe kasutatakse raadiosides, televisioonitehnikas ja raadiolokatsioonis. Kulglainelamp leiutati Teise maailmas\xc3\xb5ja ajal Suurbritannias.\n_START_SECTION_\nEhitus\n_START_PARAGRAPH_\nKulglainelambi p\xc3\xb5hiosad \xe2\x80\x93 elektrone v\xc3\xa4ljutav katood, v\xc3\xa4ljavenitatud spiraali kujuline aeglustuss\xc3\xbcsteem ja elektrone koguv kollektor \xe2\x80\x93 paiknevad \xc3\xb5hut\xc3\xbchjas klaas- v\xc3\xb5i metalltorus. K\xc3\xbctteniidiga kuumutatavast katoodist v\xc3\xa4ljuvaid elektrone kiirendatakse v\xc3\xb5rekujulisele anoodile ja kollektorile antava positiivse k\xc3\xb5rge pingega (1\xe2\x80\x9320\xc2\xa0kV). Elektronid pannakse spiraali sees liikuma paralleelselt toru teljega v\xc3\xa4lise p\xc3\xbcsiva magnetv\xc3\xa4lja abil, mida tekitab toru \xc3\xbcmbritsev vooluga induktiivpool (elektromagnet). Elektrone aeglustav traatspiraal on torusse kinnitatud isoleerainest hoidikute k\xc3\xbclge. Need peavad olema hea soojusjuhtivusega, et eemaldada spiraalilt soojust, mis tekib elektronivoo aeglustumisel vabaneva energia arvel._NEWLINE_K\xc3\xb5rgsageduslikku elektromagnetlainet edasikandva spiraali \xc3\xbchendamiseks sisend- ja v\xc3\xa4ljundliiniga  on selle alguses ja l\xc3\xb5pus sobitusl\xc3\xbcli koaksiaalse liinil\xc3\xb5igu v\xc3\xb5i lainejuhtme kujul. Et laias v\xc3\xb5imendatavas sagedusribas on head sobitust raske saavutada, siis v\xc3\xb5ib elektromagnetlaine peegeldumisel pidurduss\xc3\xbcsteemi otsest tekkida teatud sagedustel sisemine tagasiside. Selle \xc3\xa4rahoidmiseks on torusse lisatud peegeldunud signaali neeldurid.'